google/wiki40b huggingface dataset:
Α.Ο. Θρίαμβος Πατρών

Ο ΑΟ Θρίαμβος ήταν αθλητικός σύλλογος της Πάτρας, ιδρύθηκε το 1976 από τον Γεώργιο Λυκοκάπη και τον Ιωάννη Πανταζόπουλο με τμήματα ποδοσφαίρου, υδατοσφαίρισης, κολύμβησης, συγχρονισμένης κολύμβησης, καλαθοσφαίρισης, καταδύσεις, σκάκι, Μπάντμιντον,   και επιτραπέζιας αντισφαίρισης. Αρχικά είχε έδρα την περιοχή της Εγλυκάδας κι ονομαζόταν "Θρίαμβος Εγλυκάδας", το 2001 είχε πάνω από 1000 αθλητές.
Όλα σχεδόν τα τμήματα του Θριάμβου συγχωνεύτηκαν με άλλους συλλόγους της Πάτρας. Η αρχή έγινε με τα τμήματα χειροσφαίρισης από τον τότε πρόεδρο του συλλόγου Αντώνη Σκιαθά και τον αδελφό του Κυριάκο που έγιναν οι σπόνσορες του μέσω του φροντιστηρίου Ορμή που ήταν ιδιοκτήτες.

Τμήμα υδατοσφαίρισης αντρών

Το τμήμα υδατοσφαίρισης του Θριάμβου ιδρύθηκε το 1976  και διατηρούσε τμήματα αντρών και γυναικών. Έδρα του συλλόγου ήταν το Εθνικό κολυμβητήριο Αγυιάς, εγκαταλελειμμένο σήμερα.
Το τμήμα των αντρών του Θριάμβου έχει αγωνιστεί για πρώτη φορά σε εθνική κατηγορία το 1981-82 στην Β' εθνική όπου υποβιβάστηκε και την επόμενη περίοδο κατέκτησε το πρωτάθλημα και προβιβάστηκε ξανά στην Β'. Στην Β΄κατηγορία παραμένει μόλις ένα έτος και υποβιβάζετε στην Γ εθνική όπου πήρε άλλες δύο φορές το πρωτάθλημα και την περίοδο 1988-89 ανέβηκε στην Α2 εθνική κατηγορία. Στην Α2 αγωνίστηκε έως το 2005-06 εκτός την περίοδο 1992-93 που έπαιξε στην Β' εθνική. Το 2005-06 συγχωνεύτηκε με τον ΟΠΑΘΑ  για να δημιουργηθεί η ΝΕ Πατρών.

Τμήμα σκάκι

Το σκακιστικό τμήμα ιδρύθηκε το 2000 . Στο σκάκι ο Θρίαμβος διατηρούσε ισχυρό τμήμα έως το 2003 όταν και συγχωνεύτηκε με τον ΣΟ Πατρών. Ο τελευταίοι σκακιστές του συλλόγου ήταν οι Παναγιώτης Κανελλόπουλος, Αριστοτέλης Θεοφιλόπουλος, Κώστας Μουρούτης, Ανδρέας Παππάς, Γιώργος Κανελλόπουλος, Γιάννης Ζαφειράκης, και η Ουρανία Σπυροπούλου.
Την προηγούμενη χρονιά, το 2002, είχε σημειώσει την σημαντικότερη επιτυχία του σε διασυλλογικούς αγώνες , προκρίθηκε και αγωνίστηκε στο φάιναλ φορ του κυπέλλου Ελλάδος με νίκη στα προκριματικά έναντι του ΠΣ Σπάρτης.

Τμήμα κολύμβησης

Το τμήμα κολύμβησης από τα πρώτα τμήματα του θριάμβου, στις δραστηριοτητές του ήταν η ετήσια διοργάνωση του "κυπέλλου Χριστουγέννων". Η κολύμβηση συγχωνεύτηκε το 2006 με τον ΑΟ Ποσειδώνα και τον ΟΠΑΘΑ και δημιουργήθηκε η ΝΕ Πατρών. Από τους μεγαλύτερους κολυμβητές και κολυμβήτριες που ξεκίνησαν από τον σύλλογο ήταν η πανελληνιονίκης Κρίστελ Βουρνά που κατέκτησε και τις πρώτες πανελλήνιες νίκες της με τη φανέλα του συλλόγου.

Τμήμα ποδοσφαίρου

Το τμήμα ποδοσφαίρου του Θριάμβου ιδρύθηκε το 1976.  Διατηρήθηκε έως το 1978 και έχει συμμετοχές μόνο στην Γ΄κατηγορία της ΕΠΣ Αχαΐας. Έκτοτε δεν ξαναδημιουργήθηκε.
Εμμάνουελ Ολισαντέμπε

Ξεκίνημα στην καριέρα του

Ξεκίνησε την καριέρα το το 1995 στη Νιγηρία με τη Τζάσπερ Γιουνάιτεντ. Από εκεί μεταπήδησε το 1997 στην Πολώνια Βαρσοβίας με την οποία είχε 66 συμμετοχές και 20 γκολ. Τη σεζόν 1999-2000 κατέκτησε με την Πολώνια το νταμπλ στην Πολωνία πραγματοποιώντας εξαιρετικές εμφανίσεις. Αυτό οδήγησε την ποδοσφαιρική ομοσπονδία της χώρας στο να του δώσει την πολωνική υπηκοότητα και έτσι τον Αύγουστο του 2000 ο Ολισαντέμπε πραγματοποίησε το ντεμπούτο του στην εθνική Πολωνίας.

Παναθηναϊκός

Ο Ολισαντέμπε κέντρισε το ενδιαφέρον του Παναθηναϊκού παίζοντας ως αντίπαλος του στον ΄Γ προκριματικό γύρο του Τσάμπιονς Λιγκ το 2000. Έτσι τον Ιανουάριο του 2001 αποκτήθηκε από τον Παναθηναϊκό ως δανεικός και στη συνέχεια με κανονική μεταγραφή. Με το τριφύλλι σκόραρε 24 γκολ σε 78 αναμετρήσεις και έγινε από τους αγαπημένους της πράσινης εξέδρας. Οι πράσινοι οπαδοί τον αποκαλούσαν χαϊδευτικά Μανωλάκη ή Πράσινο Μίλι. Σημαντικό ρόλο σε αυτό έπαιξαν οι εξαιρετικές εμφανίσεις του στην Ευρώπη και τα γκολ του επί του αιωνίου αντιπάλου Ολυμπιακού. Κορυφαία στιγμή του όμως στους πράσινους ήταν η κατάκτηση του νταμπλ το 2004. Τότε ο Ολισαντέμπε οδήγησε μόνος του στον τίτλο το τριφύλλι σκοράρωντας στα τελευταία λεπτά και των 4 κρίσιμων τελευταίων αγωνιστικών της Ά Εθνικής της περιόδου 2003/4. Εκείνη την περίοδο πολλές μεγάλες ευρωπαϊκές ομάδες τον είχαν στο στόχαστρο τους αλλά δεν κατάφερε να πάρει μεταγραφή λόγω των σοβαρών προβλημάτων που αντιμετώπιζε με το γόνατό του. Το τέλος του στον Παναθηναϊκό ήρθε το χειμώνα του 2005 καθώς δεν βρισκόταν στα πλάνα του τότε προπονητή Αλμπέρτο Μαλεζάνι που προτιμούσε άλλους επιθετικούς όπως ο Δημήτρης Παπαδόπουλος και ο Φάνης Γκέκας. Σίγουρα σε αυτό έπαιξαν ρόλο και οι συνεχείς τραυματισμοί του Ολισαντέμπε.

Πόρτσμουθ

Τον Ιανουάριο του 2006 ο Ολισαντέμπε παραχωρήθηκε στην Πόρτσμουθ αλλά δεν κατάφερε να επανέλθει πλήρως από τους τραυματισμούς του και δεν πέτυχε τίποτα με την αγγλική ομάδα καταγράφοντας 2 μόλις συμμετοχές.

Σκόντα Ξάνθη

Την περίοδο 2006-2007 δόθηκε δανεικός στην Ξάνθη. Ούτε όμως εκεί μπόρεσε να βρει τον καλό του εαυτό έχοντας 6 μόλις συμμετοχές και κανένα γκολ.

ΑΠΟΠ Κινύρας

Το καλοκαίρι του 2007 ο Ολισαντέμπε έλυσε το συμβόλαιο του με την Ξάνθη και αποφάσισε να συνεχίσει την καριέρα του στην Κύπρο. Εκεί έκανε μια καλή σεζόν έχοντας 6 γκολ σε 17 εμφανίσεις.

Χενάν Κονστράκσιον

Το 2008 τον προσέγγισαν από την Κινεζική Χενάν Κονστράκσιον. Ο Ολισαντέμπε πείστηκε να συνεχίσει στην Κίνα και η επιλογή του αποδείχθηκε σωστή αφού έκανε δύο πολύ καλές σεζόν πετυχαίνοντας συνολικά 22 γκολ. Και τις δύο χρονιές του στην Κίνα ήταν υποψήφιος για MVP του πρωταθλήματος αλλά τερμάτισε δεύτερος. Λόγω των εξαιρετικών εμφανίσεων του με την ομάδα η επαρχία Χενάν της Κίνας του παρείχε την κινεζική υπηκοότητα.

Εθνική Πολωνίας

Με την Εθνική Πολωνίας είχε συνολικά 25 συμμετοχές και 10 γκολ. Βοήθησε τα μέγιστα την Πολωνία στο να πάρει την πρόκριση στο Μουντιάλ του 2002 πετυχαίντας 8 γκολ στην προκριματική φάση. Στα τελικά η Πολωνία δεν κατάφερε κάτι το ιδιαίτερο αλλά ο Ολισαντέμπε σκόραρε άλλη μια φορά στη νίκη με 3-1 επί των Η.Π.Α.
Τζάμα Μασγίντ (Δελχί)

Όνομα

Η ονομασία του ως Τζάμα Μασγίντ, που σημαίνει Τέμενος της Παρασκευής, αναφέρεται στο γεγονός ότι το Τέμενος αυτό αποτελεί το κύριο χώρο συνάθροισης μουσουλμάνων κατά την προσευχή της Παρασκευής  στο Δελχί. Στο προαύλιο χώρο μπορούν να προσευχηθούν περισσότεροι από 20.000 πιστοί .

Ιστορία

Η κατασκευή του μνημείου ξεκίνησε το 1650 μετά από ανάθεση του Ινδομογγόλου (Μουγκάλ) κατακτητή Σάχη Τζαχάν. Ο Σάχης Τζαχάν είναι αυτός που ανοικοδόμησε και το μαυσωλείο Τατζ Μαχάλ στην Άγκρα. Η κατασκευή τελείωσε το 1656 και είναι ένα από τα μεγαλύτερα και διασημότερα ισλαμικά τεμένη της Ινδίας. Βρίσκεται στην αρχή του παζαριού "Τζαβρί" σε ένα πολυσύχναστο δρόμο του Δελχί.
Αντεργκράουντ

Ο όρος αντεργκράουντ προέρχεται από την αγγλική λέξη underground και σημαίνει το υπό το έδαφος, το υπόγειο (λ.χ. «υπόγειος σιδηρόδρομος»).
Στον χώρο της πολιτικής δράσεως, δηλώνει την (συνήθως ένοπλη) παρανομία ή την αντίσταση κατά του κατακτητή σε περίπτωση ξένης κατοχής (λ.χ. οι Γάλλοι «Μακί» κατά την διάρκεια του Β Παγκοσμίου Πολέμου).
Στον χώρο της κουλτούρας, το αντεργκράουντ ταυτίζεται με κάθε πολιτιστική έκφραση που κινείται συνειδητά κάτω από τον φλοιό της εκάστοτε κυρίαρχης κουλτούρας (mainstream), κάθε ιδιόρρυθμη και εναλλακτική έκφραση. Πολλές φορές ταυτίζεται με την λεγόμενη Αντικουλτούρα (Counter-Culture).
Το Αντεργκράουντ στην μουσική, την τέχνη και την έντυπη έκφραση έφτασε στην μεγαλύτερη έως σήμερα ακμή του κατά την διάρκεια των δεκαετιών του ’60 και ’70 και ειδικότερα με τα κινήματα των χίπις και του πανκ.
Βεξιλολογία

Η Βεξιλολογία είναι η μελέτη της ιστορίας, των συμβολισμών και της χρήσης των σημαιών ή, κατ 'επέκταση, κάθε ενδιαφέρον για σημαίες σε γενικές γραμμές. Η λέξη είναι μια σύνθεση της λατινικής λέξης vexillum («σημαία») και του ελληνικού προσθετικού -λογία. 
Ένα άτομο που μελετά τις σημαίες είναι ένας βεξιλογιστής, ένας που σχεδιάζει τις σημαίες είναι ένας βεξιλογράφος και η τέχνη του σχεδιασμού σημαίας ονομάζεται βεξιλογραφία. Κάποιος που είναι χομπίστας ή θαυμαστής των σημαιών είναι ένα βεξιλόφιλος.

Ιστορία

Η μελέτη των σημαιών, ή η βλεξιλολογία, επισημοποιήθηκε από τον Αμερικανό μελετητή και φοιτητή σημαιών Ουίτνεϊ Σμιθ το 1961, με τη δημοσίευση του The Flag Bulletin. Κατά τη διάρκεια της ζωής του, ο Σμιθ διοργάνωσε διάφορες οργανώσεις και συναντήσεις σημαίας, όπως το πρώτο Διεθνές Συνέδριο της Βεξιλολογίας (ICV), η Βεξιλολογική Ένωση Βόρειας Αμερικής και η Διεθνής Ομοσπονδία Ενώσεων Βεξιλολογίας (FIAV). Ο Σμιθ, ο οποίος αναγνωρίζεται ότι επινόησε τον όρο «βεξιλολογία» το 1957, έγραψε: «Επειδή η χρήση των σημαιών πηγαίνει πίσω στις πρώτες ημέρες του ανθρώπινου πολιτισμού, η μελέτη αυτής της χρήσης με σοβαρό τρόπο είναι τόσο πρόσφατη που ο όρος για αυτή ... δεν εμφανίστηκε σε έντυπη μορφή μέχρι το 1959.» Πριν από εκείνη τη στιγμή, η μελέτη των σημαιών θεωρήθηκε γενικά ως μέρος της εραλδικής. 
Η συμμετοχή στη βεξιλολογία συμπεριλαμβάνει ακαδημαϊκή εργασία σε τομείς όπως η κοινωνιολογία, η ιστορία ή ο σχεδιασμός, επαγγελματίες ή μη, συνεισφορές από τη βιομηχανία σημαίας και το ενδιαφέρον από όσους είναι απλώς παθιασμένοι με τις σημαίες. Οι ICV και οι τοπικές βεξιλολογικές συνεδριάσεις, καλύπτουν συχνά ένα ευρύ φάσμα ενδιαφέροντος για τις σημαίες. Από το 1969, διοργανώνεται Διεθνές Συνέδριο Βεξιλολογίας κάθε δύο χρόνια, υπό την αιγίδα της FIAV και τα έγγραφα που παρουσιάζονται στο συνέδριο δημοσιεύονται στη συνέχεια ως Πρακτικά του Κογκρέσου.
Υπηρεσιακή κυβέρνηση Κωνσταντίνου Δόβα 1961

Η Υπηρεσιακή κυβέρνηση Κωνσταντίνου Δόβα 1961 (20 Σεπτεμβρίου 1961 – 4 Νοεμβρίου 1961) διαδέχθηκε την Κυβέρνηση Κωνσταντίνου Γ. Καραμανλή όταν αυτή παραιτήθηκε με σκοπό τη διεξαγωγή εκλογών.
Η υπηρεσιακή κυβέρνηση υπό τον αντιστράτηγο Κωνσταντίνο Δόβα ορκίστηκε στις 20 Σεπτεμβρίου 1961 με σκοπό τη διεξαγωγή των εκλογών της 29ης Οκτωβρίου 1961. Μετά την παραίτησή του ο Κωνσταντίνος Γ. Καραμανλής είχε εισηγηθεί στον Βασιλιά Παύλο τον σχηματισμό υπηρεσιακής κυβέρνησης υπό τον επίτιμο αρχηγό του Γενικού Επιτελείου Στρατού Θρασύβουλο Τσακαλώτο. Ο βασιλιάς δέχτηκε, υπό τον όρο να αναλάβει το Υπουργείο Άμυνας ο πρώην υπασπιστής του απόστρατος υποπτέραρχος Χαράλαμπος Ποταμιάνος. Ο Τσακαλώτος αρνήθηκε και έτσι επελέγη ως πρωθυπουργός ο αρχηγός του στρατιωτικού οίκου του βασιλιά Κωνσταντίνος Δόβας.
Οι εκλογές διεξήχθησαν σε κλίμα τρομοκρατίας και έμειναν στην ιστορία ως εκλογές «βίας και νοθείας» με υποκινητές και αυτουργούς στρατιωτικούς και αξιωματικούς των σωμάτων ασφαλείας, οι οποίοι ήταν οργανωμένοι σε παραστρατιωτικές ομάδες και είχαν αυτονομήσει τη δράση τους από το επίσημο κράτος. Η ανάθεση της πρωθυπουργίας στον αρχηγό του στρατιωτικού οίκου του βασιλιά και η συμμετοχή πολλών φίλων των ανακτόρων στην υπηρεσιακή κυβέρνηση θεωρείται έμμεση επιβεβαίωση της συμμετοχής του παλατιού στα γεγονότα.
Arrano beltza

Ο Arrano beltza (Αρράνο μπέλτσα, «Μαυραετός» στα βασκικά) είναι παλιό βασκικό και ναβαρρέζικο έμβλημα που αναπαριστά έναν μαυραετό σε κίτρινο φόντο. Χρησιμοποιείται τις περισσότερες φορές, όχι όμως αποκλειστικά, από τους Βάσκους ριζοσπάστες ως ένα από τα σύμβολα της Euskal Herria ή Χώρας των Βάσκων με την Ikurriña (βασκική σημαία). Αντιστοιχεί σε έναν βασκικό βασιλικό αετό ή Golden Eagle για τους αγγλόφωνους ή Águila Real για τους ισπανόφωνους, δηλαδή απλώς έναν μαύρο αετό έναν πάνω σε μια σημαία. Μοντέλο του είναι το είδος αετών Aquila Chrysaetos Homeryi. Είναι προστατευόμενο είδος, καθώς δεν αριθμούσε παρά χίλια μέλη το 1990 στο σύνολο της ιβηρικής χερσονήσου. Είναι σύμβολο τόσο ισχυρό για τους Βάσκους όσο η Ikurriña, το Lauburu και το Zazpiak Bat.
Ο μαυρατεός ήταν αρχικώς ο θυρεός του βασιλιά Σάντσο Ζ΄ της Ναβάρρας ο οποίος, ενώνοντας την Αραγωνία και την Καστίλη, είχε στην κατοχή του όλα τα εδάφη όπου υπήρχε παρουσία της βασκικής γλώσσας και πολιτισμού, συμπεριλαμβανομένων ορισμένων παραδοσιακά καστιγιάνικων εδαφών. Το βασίλειό του εκτεινόταν από την Γαλικία έως την Μεσόγειο Θάλασσα. Σύμφωνα με την βασκική εθνικιστική ερμηνεία, η βασιλεία του Σάντσο Γ΄ αποτέλεσε ένα ιστορικό προηγούμενο για τις ιδέες περί ένωσης των βασκόφωνων εδαφών υπό την σκέπη ενός ανεξάρτητου κράτους. Κατά την ισπανική ερμηνεία, ήταν μια από τις πρώτες απόπειρες δημιουργίας μιας ενοποιημένης Ισπανίας.
Το σύμβολο αυτό χρησιμοποιείτο τις περισσότερες φορές από την Ezker Abertzalea (την πατριωτική αριστερά), η οποία το θεωρούσε ως το "αρχαιότερο σύμβολο των εδαφών της Euskal Herria". Έτσι, δίπλα στην ikurriña (την επίσημη σημαία της Αυτόνομης Βασκικής Κοινότητας), αρανιστικών καταβολών (Σαμπίνο Αράνα), αυτή η κίτρινη σημαία με τον μαυραετό χρησιμοποιείτο τις περισσότερες φορές, καθώς θεωρείτο από συμβολικής άποψης ως πιο πρωτότυπο και πιο αληθινό. Για τους ίδιους λόγους, είναι πιο συχνή χρήση από την επαναστατική αριστερά του παραδοσιακού όρου "Euskal Herria" παρά του νεολογισμού "Euskadi", που δημιουργήθηκε από τον Σαμπίνο Αράν στη διάρκεια του 19ου αιώνα (ωστόσο, η Euskadi ξεκινά να ταυτίζεται όλο και περισσότερο με την Βασκική Αυτόνομη Κοινότητα).
Μερικοί βασκικοί φιλοϊσπανικοί οργανισμοί στην Χώρα των Βάσκων και τη Ναβάρρα χρησιμοποιούν τον Arrano beltza με μια αντίθετη οπτική γωνία καθώς συμβολίζει γι'αυτούς την ισπανική ενότητα. Σύμφωνα με αυτούς, ισχυρίζονται ότι ο Σάντσο Γ΄ ο οποίος εμφανίζεται σε πολλά ιστορικά έγγραφα,  υπό τη ονομασία του "Rex Hispanorum Regum", είναι ο "βασιλιάς των βασιλέων της Ισπανίας" (ή των Ισπανών). Από την άποψή τους, αυτό καταδεικνύει ότι το Βασίλειο της Ναβάρα έβλεπε την Ισπανία ως μια ενιαία εδαφική και ιστορική οντότητα, παρά την πολιτική της διαίρεση. Ο Σάντσο Γ΄ κατέστησε επίσης την Καστίλη βασίλειο αφήνοντας το δικαίωμα στον γιο του Φερνάντο, και από τους μετέπειτα βασιλείς και βασίλισσες έως την Ισαβέλλα την Καθολική, να χρησιμοποιούν ως έμβλημα τον Arrano beltza.
Αυτοκινητόδρομος 1 (Κύπρος)

Τμήματα

Το 1977 ξεκίνησε η κατασκευή των τμημάτων του αυτοκινητοδρόμου, το οποίο παραδόθηκε το 1986 και στην συνέχεια ακολούθησε και ο παρακαμπτήριος Λεμεσού (ο οποίος αποτελεί μέρος του Α1 και του Α6).

Λεμεσός - Πέρα Χωριό

Αποτελείται από 2 λωρίδες κυκλοφορίας ανά κατεύθυνση και έχει μήκος 65 χιλιόμετρα. Ξεκινάει ως συνέχεια του Αυτοκινητοδρόμου Α6 στην Λεμεσό παρακάπτοντας την πόλη. Διασταυρώνεται επίσης με τον Αυτοκινητόδρομο Α5 στην Κοφίνου και καταλήγει στο Πέρα Χωριό στον κόμβο με τον Αυτοκινητόδρομο Α2. Η παράκαμψη της Λεμεσού αρχικά είχε ισόπεδους κυκλικούς κόμβους αλλά μετά το 2008 έγινε η αναβάθμιση τους σε ανισόπεδους κόμβους.

Πέρα Χωριό - Λευκωσία

Έχει μήκος 15 χιλιόμετρα. Ξεκινάει από τον κόμβο με τον Αυτοκινητόδρομο Α2 στο Πέρα Χωριό και καταλήγει στα φανάρια του Καλησπέρα στην Λευκωσία. Από το 2005 λόγω του μεγάλου φόρτου κυκλοφορίας που παρατηρούνταν στο συγκεκριμένο τμήμα είχαν ξεκινήσει μελέτες για την διαπλάτυνση του συγκεκριμένου τμήματος σε 3 λωρίδες κυκλοφορίας ανά κατεύθυνση. Η διαπλάτυνση του δρόμου ολοκληρώθηκε το 2012.
Πρίγκιπας Γεώργιος της Δανίας

Πρώιμα χρόνια

Ο Γεώργιος γεννήθηκε στις 2 Απριλίου 1653 στο Κάστρο της Κοπεγχάγης και ήταν ο νεότερος γιος του Βασιλιά Φρειδερίκου Γ΄ της Δανίας και της Νορβηγίας και της Σοφίας-Αμαλίας του Μπράουνσβαϊκ-Λύνεμπουργκ. Η μητέρα του ήταν αδελφή του Ερνέστου-Αυγούστου, Δούκα του Μπράουνσβαϊκ-Λύνεμπουργκ, μετέπειτα Εκλέκτορα του Αννόβερου. Από το 1661 προσωπικός του εκπαιδευτής ήταν ο Αννοβεριανός πολιτικός Ότο Γκρότε. Ο Γκρότε θεωρούνταν περισσότερο αυλικός και πολιτικός, παρά εκπαιδευτικός. Όταν έφυγε από την αυλή του Αννόβερου το 1665, αντικαταστάθηκε από τον αποτελεσματικότερο Κρίστεν Γένσεν Λόντμπεργκ. Ο Γεώργιος έλαβε στρατιωτική εκπαίδευση και μετέπειτα πραγματοποίησε ένα ταξίδι στην Ευρώπη, περνώντας από την Γαλλία, την Αγγλία, την Ιταλία και άλλους προορισμούς.
Το 1674 ο Γεώργιος ήταν υποψήφιος για τον πολωνικό θρόνο, υποστηριζόμενος από τον Βασιλιά Λουδοβίκο ΙΔ΄ της Γαλλίας. Η αφοσίωσή του, όμως, στο Λουθηρανισμό ήταν εμπόδιο για την εκλογή του στη ρωμαιοκαθολική Πολωνία, και έτσι επελέγη ο Ιωάννης Γ΄ Σομπιέσκι. Το 1677 συμμετείχε με τιμητικές διακρίσεις στον Πόλεμο της Σκάνια εναντίον της Σουηδίας.
Ηφαίστειο της Τόμπα

Η σημαντικότητα της έκρηξης

Μετά την έκρηξη υποστηρίζεται ότι η μέση θερμοκρασία της Γης μειώθηκε κατά 3 έως 3,5 Βαθμούς Κελσίου. Οι μέχρι τότε διαφορετικοί πληθυσμοί ανθρώπων που είχαν μόνο κοινό τον Homo (λόγω της κοινής γραμμής με τους πιθήκους, τότε παράγονταν πολλά είδη ανθρώπων) καταστράφηκαν και επιβίωσαν μόνο οι άνθρωποι που υπάρχουν μέχρι σήμερα. Επίσης, επιτάχυνε της διαδικασίες διαφοροποίησης μεταξύ των ήδη πολλών ανθρωπίνων ειδών.
Παντζούρι

Εφαρμογές

Τα ρολά έχουν πολλές εφαρμογές, συμπεριλαμβανομένων των θυρών για τα φορτηγά, συνεργεία, κουζίνες, σχολεία, φυλακές και αποθήκες. Σε ορισμένα μέρη του κόσμου, τα ρολά επιδοτούνται από την τοπική αυτοδιοίκηση, λόγω των εγγενών πλεονεκτημάτων της ασφάλειας. Σε περιοχές που εκτίθενται συχνά σε κακές καιρικές συνθήκες, τα ρολά που χρησιμοποιούνται ως μέθοδος μόνωσης και μπορoύν να προστατεύσουν τα παράθυρα από ζημιές.
Συμμοριτοπόλεμος

Ο όρος συμμοριτοπόλεμος είναι σύνθετη έκφραση, που ετυμολογικά προκύπτει από την σύνθεση των λέξεων συμμορίτης και πόλεμος. Ως έκφραση χρησιμοποιείται για να περιγράψει έναν εμφύλιο πόλεμο μεταξύ των στρατευμάτων της επίσημης κυβέρνησης μιας χώρας εναντίον ανταρτικών ομάδων. Στην ουσία πρόκειται για μια υποτιμητική έκφραση, αφού παρομοιάζονται οι μάχιμες ανταρτικές ομάδες ως ληστρικές συμμορίες και οι αντάρτες ως συμμορίτες.
Στην ελληνική ιστοριογραφία χρησιμοποιήθηκε ως έκφραση επισήμως από την Ελληνική Κυβέρνηση για να περιγράψει κατά την διάρκεια του Εμφυλίου Πολέμου στην μεταπολεμική Ελλάδα, τον πόλεμο των ανταρτών του Δημοκρατικού Στρατού Ελλάδας (ΔΣΕ) εναντίον των ελληνικών στρατευμάτων της επίσημης Κυβέρνησης. Η έκφραση χρησιμοποιήθηκε και μεταγενέστερα ενώ οι αντάρτες του Δημοκρατικού Στρατού χαρακτηρίστηκαν και ως κομμουνιστοσυμμορίτες ("Κ/Σ").
Το ελληνικό κράτος σταμάτησε να χρησιμοποιεί τον όρο «συμμοριτοπόλεμος» στα κρατικά έγγραφα που παρήγαγε και διακινούσε μόλις το 1989 με τον Ν.1863/ΦΕΚ 204.Α΄/18-9-1989 σχετικό με την «Άρση των συνεπειών του εμφυλίου πολέμου 1944/1949».
Βαλδουίνος του Ιμπελέν, σενεσάλης της Κύπρου

Βιογραφία

Ήταν ο τέταρτος γιος του Ιωάννη Α΄ κυρίου της Βηρυτού και της Μελισσάνθης, κόρης και κληρονόμου του Γκυ κυρίου του Αρσούφ.
Το 1232 στη μάχη του Αρσούφ διοίκησε την τρίτη επίθεση. Το 1246 ορίστηκε σενεσάλης της Κύπρου· τη σύζυγό του Αλίκη, την αποκαλούσαν σενεσαλέσα. Στη μάχη του Μανσουράχ το 1250 πιάστηκε αιχμάλωτος.
Βολαπιούκ

Λεξιλόγιο

Ο Σλέϋερ υιοθέτησε το λεξιλόγιο κυρίως από την Αγγλική, με μικρότερα δάνεια  από την  Γερμανική και την  Γαλλική.  Μερικές λέξεις τροποποιήθηκαν σε μεγάλο βαθμό για την μη εύκολη αναγνωρίσιμοτητά τους, παρόλο που πολλές άλλες παρέμειναν ευκόλως αναγνωρίσιμες για έναν ομιλητή των γλωσσών που αποτελούν πηγή για το λεξιλόγιο της Βολαπιούκ. Για παράδειγμα, οι λέξεις vol και  pük προέρχοναι από τις Αγγλικές λέξεις  world και speak. Αν και γλωσσολογικά ασήμαντες, και αδιάφορες σχετικά με την απλότητα και συνοχή του κανόνα του τονισμού, αυτές οι παραμορφώσεις των λέξεων λοιδορήθηκαν σε μεγάλο βαθμό από τους δυσφημιστές της γλώσσας. Φάνηκε όμως ότι ήταν στην πρόθεση του Σλέϋερ, εντούτοις, να τροποποιήσει τις δανεικές λέξεις με τέτοιο τρόπο που θα ήταν δύσκολο να τις αναγνωρίσεις, χάνοντας έτσι τους δεσμούς τους με τις γλώσσες (και κατ΄επέκταση με τα έθνη) από τα οποία προήλθαν. Ας το συγκρίνουμε με την κοινή κριτική που ασκήθηκε ότι η  Εσπεράντο και η Ιντερλίνγκουα είναι πολύ ευκολότερες στην εκμάθηση για τους  Ευρωπαίους παρά για εκείνους που έχουν ως μητρικές γλώσσες μη-Ευρωπαϊκές.

Ενδεικτικό κείμενο

Μετάφραση:
Όταν κάποιος μαθαίνει μια άλλη γλώσσα, το λεξιλόγιο παρουσιάζει δυσκολίες. Πρέπει συνεχώς να ψάχνει για άγνωστες λέξεις, και ως επακόλουθο το ενδιαφέρον του χάνεται. Στο αρχικό στάδιο, εντούτοις, το πρόβλημα αυτό έχει ξεπεραστεί, επειδή η σχετική  μετάφραση της κάθε λέξης εμφανίζεται κάτω από τις λέξεις της Βολαπιούκ. Ακολουθεί μια επιλογή κειμένων, και προτείνεται οι λέξεις της Βολαπιούκ να διαβαστούν δυνατά. Η γραμματική και το βασικό λεξιλόγιο έχουν ήδη παρουσιαστεί στην εισαγωγή. Ωστόσο, συνίσταται μια γρήγορη ματιά στην μετάφραση για να διασφαλιστεί  ότι το πλήρες νόημα έχει γίνει αντιληπτό. Υπάρχει ένα απόφθεγμα που λέει ότι λίγη μελέτη κάθε μέρα είναι καλύτερη από την πολλή μελέτη δια μιας.

Χρήση ως κοινό ουσιαστικό

Η λέξη  Βολαπιούκ χρησιμοποιείται επίσης σε ορισμένες γλώσσες για να υποδηλώσει την  "ανοησία" ή την  "ασυναρτησία". Για παράδειγμα, στα Εσπεράντο, μια αντίπαλο τεχνητή γλώσσα, η έκφραση  "Tio estas volapukaĵo por mi" (αυτό είναι Βολαπιούκ για μένα) μερικές φορές χρησιμοποιείται όπως στα Ελληνικά η έκφραση  "αυτά είναι κινέζικα για μένα" (δηλαδή, "δεν μπορώ να τα καταλάβω" ή  "είναι μια ανοησία").
Βιολί

Κατασκευή

Το βιολί έχει ταστιέρα χωρίς τάστα, γεγονός που κάνει δύσκολη την εκμάθησή του. Οι χορδές του εκτείνονται κατά μήκος της ταστιέρας και στερεώνονται με κλειδιά στον χορδοστάτη, αφού περάσουν επάνω από ένα ξύλινο στήριγμα, τον καβαλάρη, που συγκρατείται στη θέση του από την πίεση των χορδών. Ο καβαλάρης μεταδίδει τις ταλαντώσεις των χορδών στο κούφιο (με αέρα) σκάφος που μεγεθύνει τον ήχο, λειτουργώντας κατ' ουσίαν ως αντηχείο. Στο εσωτερικό του οργάνου, κάτω από τον καβαλάρη, βρίσκεται ένα λεπτό ραβδάκι (ψυχή) που μεταβιβάζει τις ταλαντώσεις των χορδών στη ράχη του οργάνου, συμβάλλοντας έτσι στη διαμόρφωση του χαρακτηριστικού ήχου του βιολιού. Το δοξάρι του είναι κατασκευασμένο από ξύλο και τρίχες από ουρά αλόγου.

Λαογραφία

Ο Ελληνικός λαός λέγοντας βιολιά (στον πληθυντικό) χαρακτηρίζει τις μικρές λαϊκές ή παραδοσιακές ορχήστρες από διάφορα όργανα όπως φλάουτο, κλαρίνο, ούτι, ντέφι, τσαμπούνα κλπ. που απαρτίζονται κυρίως σε γιορτές γάμων και πανηγύρια.
Το βιολί είναι πολύ διαδεδομένο κυρίως στην παραδοσιακή μικρασιατική, νησιώτικη και κρητική μουσική. Ιδίως στην τελευταία, εικάζεται ότι προηγείται κατά πολλών δεκάδων χρόνων της λύρας, παρ' ότι πολλοί πιστεύουν το αντίθετο.
Ρουμπίνη Βασιλακοπούλου

Βιογραφία

Γεννήθηκε στην Αθήνα. Σπούδασε νομικά στη Νομική Σχολή του Πανεπιστημίου Αθηνών και θέατρο στη Δραματική Σχολή Θεάτρου Τέχνης "Κάρολος Κουν". Εκπαιδεύτηκε στον κλασσικό και μοντέρνο χορό και συνεργάστηκε στο Θέατρο Τέχνης (Κάρολος Κουν) επί μία δεκαετία, όπου πρωταγωνίστησε σε ρόλους κλασσικού και σύγχρονου ρεπερτορίου, σε σκηνοθεσία Καρόλου Κουν, Γιώργου Λαζάνη, Μίμη Κουγιουμτζή κλπ. Εκτός του "Θεάτρου Τέχνης", σκηνοθετήθηκε σε πρωταγωνιστικούς ρόλους από τους Ρούλα Πατεράκη, Μίνω Βολανάκη, Σωτήρη Χατζάκη, Νικαίτη Κοντούρη, Κωστή Τσώνο, Αθανασία Καραγιαννοπούλου κ.ά.
Το 1998 πρωτοστάτησε στην ίδρυση του Θεάτρου "Χυτήριο", το οποίο και χαρακτηρίστηκε διατηρητέο από το ΥΠΕΧΩΔΕ.
Ανέλαβε σημαντικούς ρόλους στο Θέατρο "Χυτήριο", που λειτουργεί υπό την επίβλεψή της. Από το έτος 2000 διδάσκει υποκριτική και κινησιολογία σε δραματικές σχολές.
Βραβείο Άμπελ

Το Βραβείο Άμπελ είναι διεθνές βραβείο που απονέμεται από τον Βασιλιά της Νορβηγίας κάθε χρόνο σε έναν ή περισσότερους εξαίρετους μαθηματικούς. Φέρει το όνομα του Νορβηγού μαθηματικού Νιλς Χένρικ Άμπελ (1802–1829). Συχνά περιγράφεται σαν  "το Νόμπελ των μαθηματικών" και αποτελεί ένα από τα πιο πολύτιμα βραβεία στον χώρο των μαθηματικών. Συνοδεύεται από χρηματικό έπαθλο ύψους 6 εκατ. Νορβηγικών κορόνων (γύρω στα 740.000 ευρώ).
Η Νορβηγική Ακαδημία των Επιστημών και των Γραμμάτων επιλέγει τον νικητή του βραβείου, έπειτα από επιλογή μιας επιτροπής, αποτελούμενης από 5 σημαίνοντες μαθηματικούς. 
Το 2019 το βραβείο απονεμήθηκε για πρώτη φορά σε γυναίκα.

Ιστορία

Η πρώτη απονομή του βραβείου έγινε στα πλαίσια εκδηλώσεων για την συμπλήρωση 100 χρόνων από την γέννηση του Άμπελ το 1902. Το 1899, λίγο πριν το θάνατό του, ο Σόφους Λίε πρότεινε την θεσμοθέτηση ενός βραβείου Άμπελ καθώς είχε μάθει ότι  στα σχέδια για τα ετήσια βραβεία του Άλφρεντ Νόμπελ δεν συμπεριλαμβανόταν ένα βραβείο για τις μαθηματικές επιστήμες. Ωστόσο, με την διάλυση της σουηδο-νορβηγικής ένωσης, το 1905, τερματίστηκε η πρώτη απόπειρα για να καθιερωθεί ένα βραβείο Άμπελ.
Τον Αύγουστο του 2001, έπειτα από εκδήλωση ενδιαφέροντος, η νορβηγική κυβέρνηση ανακοίνωσε ότι θα απονεμόταν το βραβείο από το 2002 και έπειτα, με αφορμή την 200ή επέτειο από την γέννηση του Άμπελ. Στην πραγματικότητα το πρώτο βραβείο απονεμήθηκε το 2003.
Πρόσφατα κυκλοφόρησε μια σειρά βιβλίων και κάθε 5 χρόνια εκδίδεται ένας τόμος, με σκοπό την παρουσίαση των βραβευθέντων με βραβείο Άμπελ και των ερευνών τους.Ο πρώτος τόμος καλύπτει τα έτη 2003–2007. Ο δεύτερος τόμος καλύπτει τα έτη 2008–2012.
Διόδωρος ο γραμματικός

Με το όνομα Διόδωρος ο γραμματικός υπάρχουν στην Παλατινή Ανθολογία τα επιγράμματα VII 700 και VII 701. Ο Waltz τα αποδίδει στον Διόδωρο τον Ταρσέα, ενώ ο Paton δεν είναι βέβαιος για το ποιος Διόδωρος είναι ο ποιητής τους.